Aprobat

prin Hotărîrea Guvernului

nr.\_\_\_\_din \_\_\_\_\_\_\_\_\_

**Regulamentul centrelor de integrare pentru străini**

**Capitolul I**

**DISPOZIȚII GENERALE**

1. Regulamentul centrelor de integrare pentru străini (în continuare - Regulament) stabilește modul de organizare și funcționare acestora, procedura de recepționare, consiliere și asistare a străinilor în centrele de integrare pentru străini (în continuare - centre), drepturile și obligațiile străinilor, precum și a angajaților centrelor.

2. Centrul de integrare este un centru specializat aflat în subordinea Biroului migrație și azil, fiind un serviciu partajat destinat desfăşurării activităţilor de integrare, consilierii, informării şi asistării străinilor. Centru nu are statut de persoană juridică.

3. Centrele de integrare desfășoară activitatea zonal: Nord - în mun. Bălți, Centru– în mun. Chișinău, Sud – în or. Cahul:

1) Centrul de integrare al Serviciului regional Nord (Bălți) deservește mun. Bălți și raioanele: Rezina, Șoldănești, Telenești, Sîngerei, Fălești, Glodeni, Rîșcani, Florești, Drochia, Soroca, Dondușeni, Edineț, Briceni, Ocnița;

2) Centrul de integrare Centru (Chișinău) deservește mun. Chișinău și raioanele: Ialoveni, Hîncești, Anenii-Noi, Căușeni, Ștefan-Vodă, Criuleni, Dubăsari, Orhei, Strășeni, Călărași, Ungheni, Nisporeni;

3) Centrul de integrare al Serviciului regional Sud (Cahul) deservește or. Cahul și raioanele: Basarabeasca, Cantemir, Leova, Comrat, Ceadîr-Lunga, Taraclia, Cimișlia, Vulcănești și Cahul.

4. Centrele sunt finanțate din contul alocațiilor de la bugetul de stat, aprobate pentru Ministerul Afacerilor Interne, precum și din alte surse de finanțare care nu contravin legislației în vigoare.

5. Activitatea centrelor este administrată și coordonată de către subdiviziunea specializată din cadrul Biroului migrație și azil.

**Capitolul II**

**MISIUNEA, FUNCȚIILE DE BAZĂ ȘI ATRIBUȚIILE CENTRELOR**

6. Centrele de integrare sunt create pentru sprijinirea pe termen lung al străinilor în procesul de integrare, reprezentînd un ghişeu unic de recepţionare a cererilor de solicitate a activităţilor sau programelor de integrare, de implementare a mecanismului de redirecționare, de asigurare a coordonării interinstituționale în teritoriu, precum și un serviciu orientat față de populația locală majoritară pe termen lung.

7. În procesul de integrare al străinilor, centrele au următoarele sarcini de bază:

1. asigurarea accesului străinilor la activităţile și programele de integrare;
2. implementarea mecanismul de redirecționare agreat între autorități;
3. asigurarea coordonării interinstituționale în zona deservită;
4. oferirea consilierii pentru facilitarea procesului de integrare în societatea

gazdă;

5) stabilirea și promovarea legăturilor cu comunităţile/asociaţiile de imigranţi, prin desfășurarea activităților comune;

6) monitorizarea procesului de integrare în zona deservită;

8. În procesul de integrare al străinilor, centrele îndeplinesc următoarele atribuţii:

1) informează și consiliază străinii, autoritățile publice centrale desconcentrate și cele locale, societatea civilă, precum și societatea gazdă, pe aspecte ce vizează integrarea străinilor;

2) recepționează și procesează cererile de solicitare a activităților sau programelor de integrare;

1. asigură interacțiunea dintre serviciile desconcentrate ale autorităților publice centrale în teritoriu, precum și cu autoritățile publice locale;
2. asigură transmiterea către autoritățile responsabile a solicitărilor străinilor privind activitățile de integrare;
3. organizează sesiuni de informare pentru străini, autorități publice centrale și locale, societatea civilă și societatea gazdă;
4. cooperează cu societatea civilă întru diversificarea serviciilor prestate străinilor în zona deservită;
5. evaluează anual situația străinilor aflaţi în zona deservită la capitolul integrare;
6. elaborează profilul străinilor aflaţi în teritoriu care solicită activități de integrare;
7. înaintează recomandări pentru măsurile de integrare care urmează a fi promovate şi susţinute la nivel central de Biroul migrație și azil;
8. efectuează vizite la locul de trai al străinilor în vederea informării, consilierii, și după caz, pentru evaluarea condițiilor de trai în vederea asistării de către organele de specialitate;
9. identifică şi pregătește mediatori culturali care să faciliteze interacţiunea dintre autoritățile publice centrale și locale și străini nemijlocit;
10. promovează și monitorizează implementarea cadrul național în domeniul integrării străinilor în zona deservită.

**Capitolul III**

**ORGANIZAREA ACTIVITĂȚII CENTRELOR**

**Secțiunea 1. Modul de organizare**

9. Activitatea centrelor este organizată conform programului de activitate stabilit și asigurată de către angajații Biroului migrație și azil.

10. Centrele sunt instituite în spațiile aflate în proprietate sau închiriate de către Biroul migrație și azil. Astfel, centrele sunt instituite în cadrul subdiviziunilor teritoriale: Serviciului regional Nord, Serviciului regional Sud, sediul Biroului migrație și azil din municipiul Chișinău, precum și în cadrul Centrului de cazare aflat în subordinea Biroului.

11. Centrele sunt constituite din spații amenajate pentru asigurarea consilierii și asistării străinilor de către funcționari, precum și spațiu destinat organizării activităților de integrare.

12. Centrele trebuie să fie amenajate și dotate conform standardelor minime de calitate, astfel încît să ofere un mediu deschis spre comunicare străinilor, în condiții corespunzătoare de siguranță, confort și accesibilitate.

13. Centrele își desfășoară activitatea în conformitate cu legislația în vigoare, cu prezentul Regulament și actele interioare ale Biroului migrație și azil și ale Ministerului Afacerilor Interne.

14. În cadrul centrelor străinii pot solicita activități de integrare sau includerea în program de integrare în conformitate cu prevederile Legii nr. 274 din 27 decembrie 2011 privind integrarea străinilor în Republica Moldova.

15. Centrele de integrare își coordonează activitățile cu subdiviziunea specializată din cadrul Biroului migrație și azil.

16. Deciziile privind accesul la activitățile de integrare sau includerea în program, precum și determinarea volumului de asistență acordat străinului, se ia unilateral de către funcționarul din cadrul centrelor.

17. Centrele prestează servicii în funcție de necesitățile beneficiarilor, iar fiecare caz este examinat în conformitate cu modul de operare al unității specializate din cadrul Biroului migrație și azil.

18. Funcționarul din cadrul centrelor coordonează cu structurile teritoriale ale altor autorități publice implicate în procesul de integrare al străinilor, și referă, după caz, străinul după competență în baza mecanismului de redirecționare.

19. Personalul Centrelor de integrare își exercită atribuțiile în conformitate cu fișa postului și cu normele deontologice.

20. Toate serviciile prestate de către funcționarii Biroului migrație și azil care activează în cadrul centrelor sunt gratuite.

21. Capacitatea de procesare anuală a fiecărui centru de integrare este de 200 străini.

**Secțiunea 2. Managementul de caz**

21.În cadrul centrelor procedura de includere a străinului într-un program de integrare sau acordarea accesului la anumite activităţi de integrare va consta din 7 etape:

1) informarea/consilierea/promovarea activităților de integrare;

2) depunerea cererii privind solicitarea activităţilor de integrare pentru străini sau includerea în program de integrare;

3) acordarea străinului a dreptului de a participa în activităţi de integrare anumite sau includerea în program de integrare sau refuzul în acordarea acestor măsuri de integrare;

4) participarea străinului la activităţile de integrare;

5) monitorizarea realizării activităţilor de integrare acordate străinilor;

6) finalizarea activităţilor de integrare de către străini;

7) evaluarea cazului (impactul/calitatea serviciilor).

22. În privința persoanelor care solicită activități sau program de integrare funcționarul centrelor va întocmi fișa de evaluare a necesităților individuale de integrare (modelul fișei este aprobat prin ordinul directorului Biroului migrație și azil).

23. În cazul beneficiarilor unei forme de protecție, incluși în programe de integrare, activitățile de integrare încep odată cu întocmirea în colaborare cu autoritățile relevante, în termen de 30 zile lucrătoare, a Planului individual de integrare, cu semnarea ulterioară a angajamentului de integrare.

24. Redirecționarea la autoritățile relevante pentru realizarea activităților de integrare se va realiza în baza Mecanismului de includere a străinilor în activități de integrare, aprobat prin ordin comun.

25. Evaluarea individuală a cazului include de asemenea întocmirea raportului de evaluare a cazului cu propunerea privind încheierea desfășurării activităților de integrare sau prelungirea după caz.

26. Pentru fiecare străin inclus în activități sau program de integrare se întocmește dosar personal care cuprinde: numele, prenumele, patronimicul, sexul, data nașterii, țara de origine, naționalitatea, copia actului de identitate, fotografia persoanei, fișa de evaluare a necesităților de integrare, îndreptările la autorități, fișa de evaluare a cazului etc. (modul de evidență, ținere și de păstrare a dosarelor se stabilește prin ordinul directorului Biroului migrație și azil) .

**Secțiunea 3. Colaborarea interinstituțională și promovarea activităților centrelor**

27. Întru realizarea eficientă a funcțiilor și atribuțiilor de bază, centrele pot servi drept loc de organizare a sesiunilor de acomodare socio-culturală, sesiuni de informare pe accesul la anumite drepturi (educaţie, servicii medicale, angajare etc.). Aceste activități pot fi realizate în comun cu autoritățile publice centrale/locale, precum și cu atragerea reprezentanților societății civile.

28. Centrele pot servi drept spaţiu de organizare a întrunirilor şi consultărilor cu participarea comunităţilor de străini, angajatorilor, reprezentanţilor societăţii civile, desfăşurarea evenimentelor culturale, dezbaterilor pe subiectul integrării etc.

29. Centrele de integrare colaborează cu structurile desconcentrate ale autorităților publice centrale și locale aflate în regiunea deservită, coordonează cazurile individuale de asistență, precum și monitorizează realizarea activităților de integrare solicitate de străini.

30. Centrele de integrare prezintă lunar informația statistică și narativă Biroului migrație și azil, inclusiv informația de tip nominal privind activitățile de integrare sau programele solicitate.

**Secțiunea 4. Procedura de depunere și examinare a plîngerilor**

31. Străinii au dreptul să depună plîngeri privind refuzul admisibilității solicitării activităților de integrare sau includerea în program, precum și calitatea serviciilor prestate.

32. Străinii sunt informați de funcționarii centrelor despre procedura de depunere și examinare a plîngerilor.

33. Plîngerile sunt examinate de către Biroul migrație și azil.

**Secțiunea 5. Responsabilități**

34. Pentru încălcarea prevederilor prezentului Regulament, funcționarii antrenați în activitatea centrelor poartă răspundere în conformitate cu prevederile legislației în vigoare.

**Capitolul IV**

**DISPOZIȚII FINALE ȘI TRANZITORII**

35. Centrele de integrare desfășoară monitorizarea participării străinilor la activitățile și programele de integrare, examinînd refuzul nemotivat al străinilor de participare, precum și abuzarea de sistemul național de integrare în alte scopuri decît integrarea propriu-zisă.

36. Centrele de integrare pot coopera cu reprezentanții societății civile din teritoriu, în coordonare prealabilă cu Biroul migrație și azil, în vederea realizării și promovării sistemului național de integrare.